EUROOPAN KOMISSIO Bryssel 18.12.2015 COM(2015) 684 final KOMISSION KERTOMUS EUROOPAN PARLAMENTILLE JA NEUVOSTOLLE Neljäs kertomus Georgian edistymisestä viisumivapautta koskevan toimintasuunnitelman täytäntöönpanossa {SWD(2015) 299 final}



1. JOHDANTO EU:n ja Georgian viisumivapautta koskeva vuoropuhelu käynnistettiin kesäkuussa 2012. Euroopan komissio esitti helmikuussa 2013 Georgian hallitukselle viisumivapautta koskevan toimintasuunnitelman. Viisumivapautta koskevassa toimintasuunnitelmassa vahvistetaan useita täsmällisiä, neljään keskeiseen asiakokonaisuuteen liittyviä edellytyksiä, joilla on tarkoitus varmistaa tarvittavan lainsäädäntö- ja toimintakehyksen sekä institutionaalisen kehyksen hyväksyminen (ensimmäinen vaihe) ja niiden tosiasiallinen ja kestävä täytäntöönpano (toinen vaihe). Georgian on täytettävä nämä edellytykset, jotta sen kansalaiset, joilla on biometrinen passi, voisivat matkustaa Schengen-alueelle viisumitta lyhyttä oleskelua varten. Komissio hyväksyi marraskuussa 2013 ensimmäisen kertomuksen Georgian edistymisestä viisumivapautta koskevan toimintasuunnitelman täytäntöönpanossa ja esitti useita suosituksia ensimmäisen vaiheen (lainsäädäntö ja suunnittelu) loppuun saattamiseksi. Lokakuussa 2014 komissio hyväksyi Georgian edistymistä koskevan toisen kertomuksensa, jossa todettiin, että maa oli täyttänyt viisumivapautta koskevan toimintasuunnitelman ensimmäisen vaiheen edellytykset, ja seuraavaksi voitiin arvioida toisen vaiheen edellytysten täyttyminen. Neuvosto yhtyi 17. marraskuuta 2014 antamissaan päätelmissä komission arvioon. Kertomuksen liitteenä oli arvio mahdollisista muuttoliike- ja turvallisuusvaikutuksista, joita aiheutuu viisumivapauden myöntämisestä EU:hun matkustaville Georgian kansalaisille. Georgia toimitti ajan tasalle saatetun edistymiskertomuksen joulukuussa 2014. Toimintasuunnitelman kaikkia neljää asiakokonaisuutta koskevat arviointikäynnit järjestettiin komission johdolla joulukuun 2014 ja maaliskuun 2015 välisenä aikana, ja niihin osallistui komission avustamana asiantuntijoita EU:n jäsenvaltioista, Euroopan ulkosuhdehallinnosta (EUH) ja EU:n Georgian-edustustosta. Komissio hyväksyi kolmannen kertomuksensa Georgian edistymisestä viisumivapautta koskevassa toimintasuunnitelmassa 8. toukokuuta 2015. Kertomuksessa pantiin merkille Georgian viranomaisten huomattava edistyminen viisumivapautta koskevan toimintasuunnitelman toisen vaiheen täytäntöönpanossa ja usean neljään asiakokonaisuuteen liittyvän edellytyksen täyttyminen. Raportissa kuitenkin myös todettiin, että useita asioita on vielä käsiteltävä seuraavilla aihealueilla: muuttoliikkeen hallinta, turvapaikkapolitiikka, ihmiskauppa, korruption torjunta, rahanpesu, huumausaineet, lainvalvonta ja kansalaisten oikeudet. Tämä on neljäs kertomus Georgian edistymisestä viisumivapautta koskevan toimintasuunnitelman täytäntöönpanossa. Siinä tarkastellaan, kuinka Georgian viranomaiset ovat käsitelleet kolmannen kertomuksen suosituksia jäljellä olevien viisumivapautta koskevan toimintasuunnitelman edellytysten suhteen. Tässä kertomuksessa ei kuitenkaan käsitellä niitä edellytyksiä, jotka katsottiin täytetyiksi edellisessä kertomuksessa, sillä seuranta on osoittanut, että ne täyttyvät edelleen. Tiedot ja arviointi perustuvat EU:n arviointikäyntien tuloksiin. Arviointikäynnit järjestettiin Georgiassa 28. syyskuuta ja 2. lokakuuta 2015 välisenä aikana, ja ne keskittyivät neljään aihealueeseen (muuttoliikkeen hallinta, turvapaikkapolitiikka, korruption torjunta ja ihmiskauppa). Käynteihin osallistui EU:n jäsenvaltioiden asiantuntijoita, komission virkamiehiä sekä Euroopan ulkosuhdehallinnon ja EU:n Georgian-edustuston edustajia. Näitä neljää aihealuetta ja muita jäljellä olevia edellytyksiä koskevat lisätiedot saatiin myöhemmin järjestetyissä tapaamisissa komission, Euroopan ulkosuhdehallinnon ja Georgian viranomaisten välillä sekä edistymiskertomuksista, jotka Georgia toimitti 17. elokuuta ja 22. lokakuuta 2015. Kertomuksen liitteenä on komission yksiköiden valmisteluasiakirja, joka sisältää yksityiskohtaisempia tietoja kunkin edellytyksen täyttymisestä. Komission yksiköiden valmisteluasiakirjan liitteessä esitetään päivitetty tosiseikkoihin perustuva analyysi ja tilastotietoja EU:hun matkustavien Georgian kansalaisten viisumivapauden mahdollisista muuttoliike- ja turvallisuusvaikutuksista. Tiedot perustuvat asian kannalta merkityksellisten EU:n virastojen ja sidosryhmien toimittamiin tietoihin. Vaikutusten arvioinnista käyvät ilmi muuttoliikkeeseen ja turvallisuuteen liittyvät keskeisimmät kehityssuuntaukset. Arviointi osoittaa, että EU on edelleen houkutteleva kohde Georgiasta saapuville maahanmuuttajille. Tämän vuoksi on otettava huomioon mahdolliset muuttoliikkeeseen ja turvallisuuteen liittyvät haasteet. 2. VIISUMIVAPAUTTA KOSKEVAN TOIMINTASUUNNITELMAN JÄLJELLÄ OLEVIIN EDELLYTYKSIIN KUULUVIEN TOIMENPITEIDEN ARVIOINTI 2.1. Asiakokonaisuus 1: Asiakirjojen turvallisuus biometriset tunnisteet mukaan lukien

Tämä edellytys katsottiin täytetyksi kolmannessa kertomuksessa, ja se täyttyy edelleen. 2.2. Asiakokonaisuus 2: Yhdennetty rajaturvallisuus, muuttoliikkeen hallinta, turvapaikkapolitiikka 2.2.1. Yhdennetty rajaturvallisuus Tämä edellytys katsottiin täytetyksi kolmannessa kertomuksessa, ja se täyttyy edelleen. 2.2.2. Muuttoliikkeen hallinta Muuttoliikkeen hallintaa koskeva edellytys katsottiin lähes täytetyksi kolmannessa kertomuksessa, ja komission esittämien suositusten noudattamisessa on tehty mitattavaa edistystä. Sisäasiainministeriön kehittämä riskianalyysin käsite on laajennettu koskemaan kaikkia muuttoliikettä koskevia aloja. Maahanmuuttokysymyksiä käsittelevässä valtiollisessa komiteassa perustettu työryhmä viimeisteli syyskuussa 2015 uuden kattavan maahanmuuton riskianalyysijärjestelmän käsitteen. Analyyttisten kertomusten laatimiseen osallistuu seitsemän valtion virastoa. Tietojen keräys maahanmuutosta, maastamuutosta ja sisäisestä muuttoliikkeestä vastaavilta valtion virastoilta tehdään maahanmuuton yhdennetyn analysointijärjestelmän avulla. EU ja Georgian hallitus ovat rahoittaneet yhdessä näiden sähköisten välineiden käyttöönottoa, ja niitä on tarkoitus testata vuoden 2016 puoleenväliin mennessä. Nämä välineet tukevat Georgiaa riskien ja uhkien tunnistamisessa sekä asianmukaisten toimenpiteiden laatimisessa, jotta maahanmuuttoa voitaisiin hallita kokonaisvaltaisesti. Ministeriö, joka vastaa Georgian miehitetyiltä alueilta tulleista maan sisäisistä pakolaisista, muista pakolaisista sekä majoitukseen liittyvistä kysymyksistä, on koordinointivastuussa uudelleenkotouttamistoimista, jotka on uudistettu vuosien 2016–2020 muuttoliikestrategian mukaisiksi. Georgian hallitus ottaa asteittain vastuun uudelleenkotouttamisen avustusprosessista. Hallitus perusti vuonna 2015 uudelleenkotouttamisohjelman, jota rahoitetaan valtion talousarviosta ja joka korvaa liikkuvuuskeskukset heti kun Euroopan naapuruusvälineestä rahoitettu hanke poistetaan asteittain. Vuosien 2016–2020 muuttoliikestrategian mukaisesti kestävällä rahoituksella ja valmiuksien parantamisella varmistetaan, että liikkuvuuskeskukset voivat tarjota itsenäisesti eri uudelleenkotouttamispalveluja. Georgian miehitetyiltä alueilta tulleista maan sisäisistä pakolaisista, muista pakolaisista sekä majoitukseen liittyvistä kysymyksistä vastaavan ministeriön uusi analyysiosasto laatii analyyttisen raportointijärjestelmän, jonka tarkoituksena on kerätä tietoja paluumuuttajien kokonaismäärästä sekä tietoja heidän pätevyyksistään ja uudelleenkotouttamistarpeistaan. Vuonna 2015 heinäkuun ja joulukuun välisenä aikana Georgia toteutti laajan tiedotus- ja viestintäohjelman, jonka aiheena oli viisumivapautta koskeva toimintasuunnitelma ja tulevaisuudessa voimaan tuleva viisumivapausjärjestelmä. Kokouksiin, koulutuksiin sekä muihin Tbilisissä ja muilla alueilla järjestettyihin tapahtumiin osallistui yli 25 000 Georgian kansalaista. Tiedon levittämiseksi viisumipakon poistamiseen kuuluvista oikeuksista ja velvollisuuksista käytetään eri tiedotuskeinoja, kuten esitteitä, videoita ja sosiaalisessa mediassa jaettavia infografiikoita. Näitä toimia on tarkoitus jatkaa vuosien 2014–2017 EU:n integrointi- ja viestintästrategian sekä vuosien 2016–2020 muuttoliikestrategian mukaisesti. Georgia on pannut tyydyttävällä tavalla käytäntöön kolmannessa kertomuksessa suositellut toimet. Muuttoliikkeen hallintaa koskeva edellytys on täytetty.

2.2.3. Turvapaikkapolitiikka Turvapaikkapolitiikkaa koskeva edellytys katsottiin osittain täytetyksi kolmannessa kertomuksessa, ja komission esittämien suositusten noudattamisessa on tehty mitattavaa edistystä. Lainsäädäntökehystä muutettiin nimenomaisesti sisällyttämään turvapaikanhakijat kategoriaan, johon kuuluville voitaisiin myöntää viisumi humanitaarisista syistä. Täytäntöönpanoprosessi on jo aloitettu. Georgian miehitetyiltä alueilta tulleista maan sisäisistä pakolaisista, muista pakolaisista sekä majoitukseen liittyvistä kysymyksistä vastaava ministeriö, joka on myös vastuussa pakolaisaseman määrittelemisestä, hyväksyi menettelyä koskevat laatuindikaattorit, joilla seurataan päätöksenteon laatua turvapaikkahakemusten käsittelyssä. Henkilökohtaisen haastattelun laatua arvioidaan nykyisin siitä tehdyn tallenteen perusteella. Tapausten käsittelyruuhkan vähentämiseksi on tehty paljon työtä. Georgian miehitetyiltä alueilta tulleista maan sisäisistä pakolaisista, muista pakolaisista sekä majoitukseen liittyvistä kysymyksistä vastaava ministeriö on kehittänyt tehokkaan strategian, joka antaa tapausten käsittelijöille alkuperämaata koskevat selkeät suuntaviivat ja ohjeet. Vuoden 2015 maaliskuussa vireillä olleiden 1 174 tapauksen ruuhkaa vähennettiin laatua vaarantamatta saman vuoden lokakuuhun mennessä noin 200 tapauksen normaaliin työtaakkaan. Suurien turvapaikanhakijamäärien käsittelemiseksi on perustettu valmiussuunnitelmien laadintamekanismi. Tämän lisäksi perustetaan komitea, joka päättää ylimääräisistä taloudellisista ja henkilöstöresursseista, joita tarvitaan selviytymään mahdollisista tulevista käsittelyruuhkista. Pakolais- ja humanitaarista asemaa koskevan lain 25 artiklaa on muutettu julkistamattomiin turvallisuusnäkökohtiin perustuvien hylättyjen turvapaikkahakemusten suureen määrään puuttumiseksi. Uudessa säännöksessä täsmennetään perusteet, joiden nojalla hakemus voidaan hylätä valtion turvallisuuden varmistamiseksi ja joka velvoittaa valtion turvallisuudesta vastaavan viranomaisen toimittamaan Georgian miehitetyiltä alueilta tulleista maan sisäisistä pakolaisista, muista pakolaisista sekä majoitukseen liittyvistä kysymyksistä vastaavalle ministeriölle vähimmäistiedot turvapaikanhakijoiden mahdollisesta uhasta valtion turvallisuudelle. Pakolaisaseman määrittävä henkilöstö osallistui lukuisille ulkoisille ja sisäisille täydennyskoulutuskursseille. Georgian miehitetyiltä alueilta tulleista maan sisäisistä pakolaisista, muista pakolaisista sekä majoitukseen liittyvistä kysymyksistä vastaavan ministeriön yhteyteen perustettu uusi laadunvalvonta- ja koulutusyksikkö vastaa kansallisen koulutusohjelman kehittämisestä. Georgiassa käyttöönotettu uusi alkuperämaita koskeva tietokanta ja pääsy muiden maiden vastaaviin tietokantoihin helpottavat korkealaatuisen ja ajantasaisen tiedon tarjontaa. Tapausta käsitteleville virkailijoille on lisäksi tiedotettu alkuperämaatietoja koskevista perusperiaatteista. Lainsäädäntökehyksen muutos erottaa nyt selkeästi toisistaan alkuperämaatiedot ja toimintapoliittiset välineet. Määräaikaa muutoksen hakemisesta kielteiseen turvapaikkapäätökseen on pidennetty 10 päivästä 15 päivään, kun taas kunkin oikeusasteen tuomioistuimen päätöksentekoon käytettävissä olevaa määräaikaa on lyhennetty kahteen kuukauteen. Valtion tukemaa maksutonta oikeusapujärjestelmää on laajennettu turvapaikanhakijoiden saataville varmistamaan, että oikeutta muutoksen hakemisesta kielteiseen päätökseen käytetään tehokkaasti. He saavat 1. tammikuuta 2016 alkaen käyttöönsä ammattitaitoista ja maksutonta oikeusapua sekä edustamisen oikeustapauksissa.

Tavanomainen hakumenettely Georgian kansalaisuuden saamiseksi edellyttää georgian kielen taitoa sekä tietoa Georgian historiasta ja lainsäädännön perusperiaatteista. Pakolaisia varten on kehitetty erityinen koulutusohjelma, joka auttaa heitä pääsemään kansalaisuuden myöntämismenettelyyn käytännössä. Georgian jo saavuttaman huomattavan edistymisen pohjalta ulkomaalaisten kotouttamiselle on asetettu kunnianhimoisia tavoitteita vuosien 2016–2016 maahanmuuttostrategiassa. Strategiaan liittyvässä toimintasuunnitelmassa yksilöidään rahoitustarpeet suunniteltujen toimien toteuttamiseksi. Georgia on pannut tyydyttävällä tavalla käytäntöön kolmannessa kertomuksessa suositellut toimet. Turvapaikkapolitiikkaa koskeva edellytys on täytetty. 2.3. Asiakokonaisuus 3: Yleinen järjestys ja turvallisuus 2.3.1. Järjestäytyneen rikollisuuden, terrorismin ja korruption ehkäisy ja torjunta 2.3.1.1. Järjestäytyneen rikollisuuden ehkäisy ja torjunta Tämä edellytys katsottiin täytetyksi kolmannessa kertomuksessa, ja se täyttyy edelleen. 2.3.1.2. Ihmiskauppa Ihmiskauppaa koskeva edellytys katsottiin osittain täytetyksi kolmannessa kertomuksessa, ja komission esittämien suositusten noudattamisessa on tehty mitattavaa edistystä. Kahden turvakodin palvelutarjontaa on tarkasteltu uudelleen, jotta ne vastaisivat paremmin lasten tarpeisiin. Henkilöstöä on palkattu lisää pitämään huolta alaikäisistä ihmiskaupan uhreista ja vanhempiensa seurassa olevista lapsista, jotka hyötyvät myös yksilöllisistä kuntoutussuunnitelmista. Valtionrahaston kustannustehokkuuden lisäämiseksi turvakodeissa tarjottavat palvelut ovat käytettävissä joustavasti uhrien tarpeiden mukaan. Uudessa tarjousmallissa luetellaan kaikki valtion rahoituksesta saatavat palvelut, ja se auttaa määrittelemään, miksi jonkin palvelun tarjoaminen on evätty.

Georgia on edistynyt merkittävästi ihmiskaupan torjunnassa. Työolojen tarkastusosasto perustettiin vuonna 2015 työ-, terveys- ja sosiaaliasiainministeriön yhteyteen, ja sen tarkastajat ovat vierailleet jo 75 yrityksessä. Tällä hetkellä työsuojelutarkastajat voivat vierailla yrityksissä, jos heillä on siihen erityinen syy ihmiskaupan torjuntaan, työvoiman hyväksikäyttöön tai pakkotyöhön liittyen, mutta virastolla ei ole valtuuksia määrätä seuraamuksia. Sisäasiainministeriö lisäsi tiedustelutietoon perustuvan tutkinnan ulottumaan kaikkiin hyväksikäytön muotoihin. Vuoden 2015 tammikuun ja syyskuun välisenä aikana tehdyistä 17 tutkinnasta yksitoista toteutettiin aktiivisen lähestymistavan ansiosta. Rikoslakia muutettiin ihmiskaupan uhreiksi joutuneiden naisten ostajilta saatavan lausunnon varmistamiseksi siten, että ihmiskaupan tutkinnassa ja syytteeseenpanossa poliisin kanssa yhteistyötä tehneisiin ostajiin ei kohdisteta syytetoimia. Ihmiskaupan uhreista, todistajista ja epäillyistä ihmiskauppiaista tehtävä tiedonkeruu sekä muut asiaa koskevat tiedot on nyt keskitetty yhteen tietokantaan. Kaikki keskeiset virastot voivat päästä käsiksi kyseisiin tietoihin ja jakaa niitä. Sisäasiainministeriön ja valtionrahaston ihmiskaupan uhreille tarkoitettujen kahden erillisen puhelinlinjan toiminta perustellaan sillä, että jotkin henkilöt voivat haluta apua ilman, että heidän täytyisi tehdä yhteistyötä lainvalvontaviranomaisten kanssa. Yhteistyötä niiden maiden kanssa, jotka Europol on tunnistanut ihmiskaupan tärkeimmiksi kohde- ja lähtömaiksi, on lisätty antamalla määrärahoja poliisiavustajia ja keskinäistä oikeusapua varten. Georgia on pannut tyydyttävällä tavalla käytäntöön kolmannessa kertomuksessa suositellut toimet. Ihmiskauppaa koskeva edellytys on täytetty. 2.3.1.3. Korruption ehkäisy ja torjunta Korruption torjuntaa koskeva edellytys katsottiin osittain täytetyksi kolmannessa kertomuksessa, ja komission esittämien suositusten noudattamisessa on tehty mitattavaa edistystä. Euroopan parlamentti hyväksyi 28. lokakuuta 2015 virkamieslain ja 46 johdetun säännöksen paketin. Kyseiset lait tulevat voimaan 1. tammikuuta 2017. Yhtenä tavoitteena on vähentää virkamieskunnan poliittisia kytköksiä. Käyttöön on otettu ylimääräisiä suojatoimenpiteitä, jotka koskevat virkamiesviraston johtajan riippumatonta nimittämistä ja erottamista.

Euroopan parlamentti hyväksyi kolmannessa käsittelyssä 28. lokakuuta 2015 muutoksia julkisten palvelujen eturistiriitoja ja korruptiota koskevaan lakiin, joka muodostaa oikeusperustan varallisuusilmoitusten seurannalle ja valtuuttaa virkamiesviraston toteuttamaan kyseisen seurantamenettelyn. Varallisuusilmoitusjärjestelmä sisältää uusia mekanismeja eturistiriitojen ja perusteettoman varallisuuden havaitsemiseksi ja seuraamusten määräämiseksi. Kyseisten muutosten perusteella varallisuusilmoituksien seurantaa käytetään seuraavassa kolmessa yhteydessä: a) suuressa korruptiovaarassa olevien johtavien virkamiesten tekemien varallisuusilmoitusten jatkuva tarkastaminen; b) riippumattoman komission laatimiin erityisiin riskiperusteisiin perustuva, sähköisellä järjestelmällä avoimesti tehtävä varallisuusilmoitusten satunnaisotanta; c) virkamiesvirastolle lähetetyt perustellut kirjalliset valitukset/tiedot. Kriteerit hankintasopimuksia koskevista tarjouskilpailumenettelyistä poikkeamiseksi sisällytetään valtion hankintoja koskevaan lakiin 1. marraskuuta 2015 voimaan tulleilla muutoksilla. Uusissa säännöksissä määritellään sopimuksenteon perusteet yksinkertaistetulla hankinnalla ja vaaditaan hyväksyntä valtion julkisten hankintojen virastolta. Yksinkertaistettua hankintaa koskevat hakemukset ovat julkisia ja kaikilla asiasta kiinnostuneilla on oikeus esittää niistä mielipiteensä. Ilmiantajien suojelu on otettu huomioon muutoksissa, jotka laajentavat ilmiantajien asemaa ja ilmiantajien raportointiin käytettävää järjestelmää. Näin ollen henkilön voidaan katsoa olevan ilmiantaja riippumatta siitä, onko hän virkamies vai ei. Säännökset mahdollistavat sekä nimettömän että luottamuksellisen ilmiantamisen. Viranomaiset ovat jatkaneet työtä lahjonnan vastaisen valtioiden ryhmän (GRECO) suositusten täysimääräistä täytäntöönpanoa varten. Georgia on pannut tyydyttävällä tavalla käytäntöön kolmannessa kertomuksessa suositellut toimet. Korruption ehkäisyä ja torjuntaa koskeva edellytys on täytetty. 2.3.1.4. Rahanpesu ja terrorismin rahoitus Rahanpesua koskeva edellytys katsottiin lähes täytetyksi kolmannessa kertomuksessa, ja komission esittämien suositusten noudattamisessa on tehty mitattavaa edistystä. Heinäkuussa 2015 Georgian parlamentti hyväksyi useita muutoksia, joilla vahvistetaan rajatylittävän käteisrahaliikenteen lainsäädäntökehystä. Rajatylittävän käteisrahaliikenteen ilmoitusjärjestelmän soveltamisalaa on laajennettu. Luonnollisten tai oikeushenkilöiden kantaman käteisen rahan lisäksi järjestelmän piiriin kuuluu nyt myös postin ja rahdin kautta lähetetty ja vastaanotettu käteisraha. Mikäli henkilö laiminlyö ilmoitusvelvollisuuden, hänen on maksettava aiempaa korkeampi sakko. Pelotevaikutuksen vahvistamiseksi rangaistuksen enimmäismäärä ei enää rajoitu 3 000 Georgian lariin. Verolakia koskevien uusien säännösten nojalla sakon määrä voi olla 10 % kuljetetusta määrästä, jos kokonaismäärä on 100 000 Georgian laria tai enemmän. Pääsyyttäjä antoi suosituksen rikoksella saadun omaisuuden menetetyksi tuomitsemisen tuloksellisuuden lisäämiseksi. Rikosoikeudellisten menettelyjen yhteydessä toteutettavien muiden toimenpiteiden lisäksi syyttäjiä ja rikostutkijoita on neuvottu jäljittämään vastaajan ja hänen lähisukulaistensa kaikki mahdolliset varat ja varmistamaan niiden takavarikointi myös syytteestä sopimisen yhteydessä. Näiden asioiden käsittelemiseksi järjestettiin erilaisia koulutustilaisuuksia ja pyöreän pöydän kokouksia, joihin osallistui lainvalvontaviranomaisia ja syyttäjiä. Rahoituksenseurantavirasto on toiminut vuodesta 2004 kansallisena keskuksena, joka vastaanottaa, analysoi ja levittää tietoa epäilyttävistä liiketoimista. Virasto palkkasi kaksi uutta työntekijää lokakuussa 2015 ja on aikeissa julkistaa piakkoin lisähakuja jäljellä olevien virkojen täyttämiseksi. Georgian keskuspankki valvoo kaikkia rahoituslaitoksia, lukuun ottamatta vakuutusyhtiöitä ja yksityisiä eläkejärjestelmiä. Sen menetelmiä ja toimitilojen ulkopuolella tehtäviä tarkastuksia käsittelevää yksikköä on vahvistettu ottamalla palvelukseen kuusi henkilöä. Vakuutusvalvontavirasto, jonka toimialaa ovat vakuutusyhtiöt ja yksityiset eläkejärjestelmät, on luonut uuden erillisen ulkoisen seurantajaoston valvontaosaston yhteyteen.

Viimeaikaisia rahoituksenseurantaviraston tiedotustoimia suunnattiin pääasiassa asianajajille. Toimiin kuului koulutusseminaareja asiakkaan tuntemisvelvollisuutta koskevista vaatimuksista ja rahanpesun torjuntaa koskevien ohjeiden laatimista. Tulevat toimet suunnataan myös kirjanpitäjille ja tilintarkastajille. Georgia on pannut tyydyttävällä tavalla käytäntöön kolmannessa kertomuksessa suositellut toimet. Rahanpesua koskeva edellytys on täytetty. 2.3.1.5. Huumausaineet Rahanpesua koskeva edellytys katsottiin osittain täytetyksi kolmannessa kertomuksessa, ja komission esittämien suositusten noudattamisessa on tehty mitattavaa edistystä. Georgia on edistynyt hyvin kansallisen huumausainestrategian ja toimintasuunnitelman täytäntöönpanossa sekä huumeiden kysynnän että tarjonnan vähentämisen osalta. Rikoslain 260 artiklaa on muutettu erottamaan toisistaan huumausaineiden hallussapidon ja välityksen rikosoikeudellisen vastuu. Huumausaineiden hallussapidosta saatavaa enimmäisrangaistusta on laskettu yhdestätoista vuodesta enintään kuudeksi vuodeksi vankeutta. Muutoksen tultua voimaan 31. heinäkuuta 2015 useimmissa tapauksissa on käytetty käytännössä muita rangaistuksia kuin vankeutta, jolloin päätös on tehty huumausaineiden hallussapitoa koskevan 260 artiklan pohjalta. Georgian lainsäädäntö tarjoaa riittävät takeet yksilöiden suojelemiseksi poliisin tekemiltä mielivaltaisilta huumetestauksilta. Satunnaisten huumetestausten suorittamiselle asetettiin tiukemmat edellytykset sisäasiainministerin määräyksellä 30. syyskuuta 2015. Kohtuulliset perusteet eivät ole enää riittäviä henkilön huumeidenkäytön epäilemiseksi, joten ennakoimaton testi on perusteltava lisäksi muilla seikoilla. Testin suorittamista koskeva päätös voidaan lisäksi riitauttaa sisäasiainministeriön sisäisessä valvontaelimessä, hallintotuomioistuimessa ja/tai syyttäjänvirastossa. Georgia on pannut tyydyttävällä tavalla käytäntöön kolmannessa kertomuksessa suositellut toimet. Huumausaineita koskeva edellytys on täytetty. 2.3.2. Oikeudellinen yhteistyö rikosoikeuden alalla Tämä edellytys katsottiin täytetyksi kolmannessa kertomuksessa, ja se täyttyy edelleen. 2.3.3. Lainvalvontayhteistyö Lainvalvontayhteistyötä koskeva edellytys katsottiin lähes täytetyksi kolmannessa kertomuksessa, ja komission esittämien suositusten noudattamisessa on tehty mitattavaa edistystä.

Virastojen välinen työryhmä perustettiin toukokuussa 2015 laatimaan yhtenäinen riskianalyysimekanismi, joka pohjautuu tiedusteluun perustuvaan poliisitoimintaan. Mekanismi hyväksyttiin 22. lokakuuta 2015, ja työryhmä alkoi valmistella yksityiskohtaista toimintasuunnitelmaa toteutettavista toimenpiteistä tulevan riskien arviointijärjestelmän täytäntöönpanemiseksi. Tämän pohjalta tuotettavien, uhkia koskevien arviointikertomusten tarkoituksena on helpottaa määrittelemään rikollisuuden suuntaukset tulevaisuudessa ja toimenpiteet niiden ratkaisemiseksi. Sisäasiainministeriö antoi äskettäin Tbilisissä ja muilla alueilla sijaitsevalle henkilöstölleen uudet ohjeet olemassa olevista resursseista ja toimista, joita tarvitaan kansainvälisessä yhteistyössä. Sisäasiainministeriön ja syyttäjänviraston henkilöstöt saivat Interpolin kautta tietopaketin olemassa olevista yhteistyömekanismeista. Eri yksiköiden tutkijoille järjestettiin yhteisiä koulutustilaisuuksia, joissa keskusteltiin kansainvälisen lainvalvontayhteistyön tarjoamista mahdollisuuksista. Georgia on pannut tyydyttävällä tavalla käytäntöön kolmannessa kertomuksessa suositellut toimet. Lainvalvontayhteistyötä koskeva edellytys on täytetty. 2.3.4. Tietosuoja Tämä edellytys katsottiin täytetyksi kolmannessa kertomuksessa, ja se täyttyy edelleen. 2.4. Asiakokonaisuus 4: Ulkosuhteet ja perusoikeudet 2.4.1. Liikkumisvapaus Georgiassa Tämä edellytys katsottiin täytetyksi kolmannessa kertomuksessa, ja se täyttyy edelleen. 2.4.2. Matkustus- ja henkilöasiakirjojen myöntämisehdot ja -menettelyt Tämä edellytys katsottiin täytetyksi kolmannessa edistymisraportissa.

2.4.3. Kansalaisten oikeudet vähemmistöjen suojelu mukaan luettuna Rahanpesua koskeva edellytys katsottiin lähes täytetyksi kolmannessa kertomuksessa, ja komission esittämien suositusten noudattamisessa on tehty mitattavaa edistystä. Georgia on käynnistänyt ja pitää yllä eri tiedotusvälineiden kautta välitettävää maanlaajuista tasa-arvoa, suvaitsevaisuutta ja monimuotoisuutta koskevaa tiedotuskampanjaa, jonka suojelijana toimii julkisen puolustajan virasto. Uusi kansalaisten tasa-arvoa ja kotoutusta koskeva strategia hyväksyttiin 17. elokuuta 2015 yhdessä vuosien 2015–2020 toimintasuunnitelman kanssa. Se korvaa aiemman strategian ja on seurausta tulosten perusteellisesta arvioinnista ja tärkeimpien sidosryhmien kanssa tehdyistä laajoista kuulemiskierroksista. Valtion virastojen välisen komitean tehtävänä on seurata strategian ja toimintasuunnitelman toteutusta sekä vuoteen 2020 mennessä saavutettavia tuloksia. Valtion virastot tarjoavat kullekin suunnitellulle toimelle asianmukaisen rahoituksen toimivaltojensa puitteissa. Uudessa strategiassa keskitytään parantamaan etnisten vähemmistöjen pääsyä päätöksentekoon, poliittiseen elämään ja julkisten palvelujen piiriin muun muassa kielimuurit ylittämällä. Kaikki asiaankuuluvat ministeriöt ja valtion virastot ovat tehneet yhteistyötä tiedottaakseen yhteisön jäseniä heille kuuluvista oikeuksista, helpottaakseen heidän pääsyään koulutukseen ja säilyttääkseen heidän kulttuuriperintöään. Georgia jatkoi oikeusalan ammattilaisten koulutusta kansalaisten oikeuksiin, tasa-arvoon ja syrjimättömyyteen liittyvissä kysymyksissä. Pääasiassa syyttäjille, tuomareille ja sisäasiainministeriön virkamiehille suunnatut koulutukset valmisteltiin yhteistyössä kansalaisyhteiskunnan, kansainvälisten järjestöjen ja avunantajien kanssa. Julkisen puolustajien viraston esittämät lainsäädäntöehdotukset otettiin asianmukaisesti huomioon vuonna 2015. Ihmisoikeus- ja kotoutuskomitea sekä Georgian parlamentin oikeudellinen komitea ovat tehneet yhteistyötä ja tukeneet sellaisia muutoksia, jotka edellyttävät yksityishenkilöitä toimittamaan julkiselle puolustajalle asian tutkimisessa tarvittavia materiaaleja, asiakirjoja tai tietoja. Georgia on pannut tyydyttävällä tavalla käytäntöön kolmannessa kertomuksessa suositellut toimet. Kansalaisten oikeuksia koskeva edellytys on täytetty. 3. YLEISARVIOINTI JA SEURAAVAT VAIHEET Sen jälkeen kun EU:n ja Georgian välinen viisumiasioita koskeva vuoropuhelu käynnistettiin kesäkuussa 2012 ja viisumivapautta koskeva toimintasuunnitelma esiteltiin Georgian viranomaisille helmikuussa 2013, komissio on raportoinut Euroopan parlamentille ja neuvostolle säännöllisesti siitä, miten Georgia on edistynyt viisumivapautta koskevan toimintasuunnitelman ensimmäisen ja toisen vaiheen neljässä asiakokonaisuudessa asetettujen edellytysten täyttämisessä. Komissio seuraa myös edelleen Georgian edistymistä viisumivapautta koskevan toimintasuunnitelman osa-alueilla, osana seuraavia rakenteita:

EU:n ja Georgian viisumiasioita koskevan vuoropuhelun johtavien virkamiesten kokous viisumien myöntämisen helpottamista käsittelevä EU:n ja Georgian sekakomitea EU:n ja Georgian takaisinoton sekakomitea EU:n ja Georgian oikeus-, vapaus- ja turvallisuusasioiden alakomitea EU:n ja Georgian korkean tason liikkuvuuskumppanuuskokous ja EU:n ja Georgian välinen ihmisoikeusvuoropuhelu. Kaikissa edellä mainituissa komiteoissa ja vuoropuheluissa käsitellään säännöllisesti EU:n ja Georgian välistä yhteistyötä. Viisumien myöntämisen helpottamista käsittelevän sekakomitean ja takaisinottoa käsittelevän sekakomitean viimeisimmissä kokouksissa, jotka pidettiin Brysselissä 13. lokakuuta 2015 ja joihin osallistuivat myös EU:n jäsenvaltioiden edustajat, komissio totesi, että molempien sopimusten täytäntöönpanossa oli yleisesti ottaen edistytty erittäin tyydyttävästi. EU:n ja Georgian välinen viisumiasioita koskeva vuoropuhelu on osoittautunut tärkeäksi ja erityisen tehokkaaksi välineeksi sekä oikeus- ja sisäasioihin liittyvien kauaskantoisten ja vaikeiden uudistusten edistämisessä että muiden uudistusten tukemisessa. Esimerkkejä niistä ovat oikeusvaltioperiaatetta ja oikeuslaitosta koskevat uudistukset. Viisumivapautta koskevan toimintasuunnitelman edellytysten täyttämisen lisäksi Georgia toteutti myös muita toimia oikeuslaitoksen ja syyttäjänviraston uudistamiseksi. Edistymistä mainituissa kysymyksissä seurataan muiden vuoropuhelujen puitteissa kuten assosiaatiokomiteassa, assosiaationeuvostossa ja assosiaatio-ohjelman yhteydessä. Georgia on kolmen viimeksi kuluneen vuoden aikana edistynyt vakaasti ja tehokkaasti viisumivapautta koskevaan toimintasuunnitelmaan sisältyvän neljän asiakokonaisuuden kattamilla kaikilla osa-alueilla. Saavutettu edistys on osoitus Georgian hallituksen ja kaikkien valtion instituutioiden sitoutumisesta ja jatkuvasta pyrkimyksestä varmistaa, että viisumivapautta koskevan toimintasuunnitelman edellytysten täyttäminen on kansallinen prioriteetti. Georgia on kohdentanut riittävästi taloudellisia ja henkilöresursseja varmistaakseen, että uudistukset ovat kestäviä. Myös EU myötävaikuttaa tämän prosessin toteuttamiseen erityisesti 16 miljoonan euron ohjelmallaan, joka keskittyy rajaturvallisuuden ja muuttoliikkeen hallinnan edistämiseen valmiuksia kehittämällä. Tämän lisäksi kaikille ihmisille Georgiassa ihmisoikeuksia ajava ohjelma auttaa edistämään vähemmistöjen ja heikossa asemassa olevien väestöryhmien suojelua, vahvistamaan henkilötietosuojaviranomaisen valmiuksia ja varmistamaan työsuojeluhallinnon tehokkaan toiminnan. Viisumivapautta koskevan toimintasuunnitelman jatkuvan täytäntöönpanon uudistuksia tukee myös tuleva teknisen yhteistyön väline, jolla käsitellään muuttoliikkeen hallintaa, torjutaan järjestäytynyttä rikollisuutta ja ehkäistään perheväkivaltaa. Kaikki tämä EU:n tuki rahoitetaan Euroopan naapuruusvälineestä (ENI). Viisumivapaaseen matkustamiseen liittyvien oikeuksien ja velvollisuuksien selkiyttämiseksi on toteutettu kattavia tiedotuskampanjoita. Viisumivapauden soveltamisen aloitukselle ja sen jälkeiselle ajalle on suunnitteilla lisätoimia EU:n vuosien 2014–2017 integraatio- ja viestintästrategian ja vuosien 2016–2020 muuttoliikestrategian puitteissa. Viisumivapautta koskevan toimintasuunnitelman täytäntöönpanon edistymisestä on esitetty kolme kertomusta. Kolmannessa kertomuksessa vahvistettiin, että Georgia oli pitkälti täyttänyt kaikki viisumivapautta koskevan toimintasuunnitelman neljässä asiakokonaisuudessa asetetut edellytykset. Siinä yksilöitiin myös toimet, joiden toteuttaminen saattaisi päätökseen viisumivapautta koskevan toimintasuunnitelman toisen vaiheen kaikki edellytykset. Komissio katsoo, että Georgia on edistynyt vaaditulla tavalla ja tehnyt kaikki tarvittavat uudistukset, joilla varmistetaan jäljellä olevien edellytysten tehokas ja kestävä toteutus. Kaikki kolmannessa kertomuksessa esitetyt toimenpiteet on toteutettu. Oikeudellinen ja poliittinen kehys, institutionaaliset ja organisatoriset periaatteet ja menettelyjen täytäntöönpano kaikkien neljän asiakokonaisuuden osalta ovat eurooppalaisten ja kansainvälisten standardien mukaisia.